ג'יהאד מוע'ניה

ביוגרפיה

ג'יהאד מוע'ניה היה בנו של מפקד החזבאללה עימאד מוע'ניה, אסלאמיסט שיעי ממוצא לבנוני שנלחם בכוחות הזרים בלבנון בפעולות טרור שגרמו לכ-400 אבידות והביאו ליציאת הכוח הרב-לאומי מלבנון ולהעמקת החסות הסורית על לבנון, וכן בלחימה נגד צה"ל וצד"ל ברצועת הביטחון וירי קטיושות לעבר עורף ישראל. בספטמבר 1991, אשתו של מוע'ניה וילדיו - ג'יהאד, מוסטפא ופטימה נשלחו להתגורר טהרן בשל החשש שהם יהוו ניסיונות לחיסול. מאוחר יותר המשפחה חזרה להתגורר בדרום לבנון. עימאד מוע'ניה נהרג בפיצוץ מכונית בדמשק שבסוריה בשנת 2008. 
בנו, ג'יהאד מוע'ניה, הכריז על נאמנותו למנהיג חזבאללה חסן נסראללה שבוע לאחר חיסול אביו, והוא האשים את ישראל כאחראית לחיסול. בהתאם לתפקידו של אביו, ג'יהאד מוע'ניה יועד באופן טבעי לרשת בעתיד את תפקידו של אביו, אם כי בתחילה את רוב זמנו הוא בילה בשהייה בחברת בן דודו ג'הול ג'מאל אדין. לאחר התגייסותו לחזבאללה, הוא התפרסם בכלי התקשורת באירועים לציון מותו של אביו וכן קודם במהירות בארגון - אף על פי שמינויו בתחילה היה סמלי יותר ונועד לחזק את הנחישות של הארגון במלחמה מול ישראל. 
באוקטובר 2014, ג'יהאד מונה על ידי נסראללה ומפקד כוח קודס האיראני קאסם סולימאני למפקד רשת חזבאללה שהייתה בתהליכי הקמה בגולן הסורי וזאת בעקבות הכאוס במלחמת האזרחים הסורית שאפשר לכוחות של איראן והחזבאללה לשהות באזור בגיבויו של נשיא סוריה בשאר אסד. לאחר הקמת הרשת בגולן, ג'יהאד יחד עם פעילי חזבאללה אחרים כסמיר קונטאר החלו לתכנן התקפה מסיבית על ישראל בעת ובעונה אחת שתכלול חדירה, ירי, התנקשויות, פיגועי התאבדות, ירי נ"ט, והתקפות טילים מתוך כוונה להרוג ולחטוף חיילי צה"ל, ובנוסף, פעלו להקמת בסיס טילים באזור קוניטרה שבשליטת ג'בהת אל נוסרה על גבול ישראל-סוריה. פעולות אלה הפכו את ג'יהאד ליעד מבוקש על ידי ישראל.

מותו

ב-18 בינואר 2015 - מספר ימים לאחר הצהרת חסן נסראללה כי לרפובליקה הערבית הסורית יש זכות מלאה להגיב לכל תוקפנות אווירית ישראלית בסוריה, ג'יהאד מוע'ניה נסע בשיירה של כלי רכב לצד חיילים איראנים ממשמרות המהפכה ו-5 מפקדי חזבאללה אחרים בכפר מזרעת אמל במחוז קוניטרה בסמוך לגבול עם ישראל. על פי פרסומים זרים, כלי טיס ישראלים (מסוק קרב או כלי טיס בלתי מאויש) שיגרו מספר טילים אל עבר השיירה ובתקיפה נהרגו 10 חמושים מתוכם כ-6 אנשי חזבאללה. בין ההרוגים נמנו מוחמד עיסא - מחזיק תיק סוריה ועיראק בחזבאללה, הגנרל האיראני עלי אללה-דדי ששימש כיועץ לצבא הסורי מטעם משמרות המהפכה, אבו עלי טבטבאי - קולונל איראני שהיה אחראי לבניית הכוח שיפשוט על הגליל, וג'יהאד מוע'ניה, סגנו של טבטבאי. לווייתו של ג'יהאד מוע'ניה התקיימה ברובע הדאחייה בביירות בהשתתפות אלפים מתומכי הארגון.

תגובות

גורמים רשמיים בישראל סירבו להתייחס לתקיפה, אך עם זאת, מספר פוליטיקאים רמזו שישראל עמדה מאחוריה. סוכנות הידיעות רויטרס מסרה כי מקור ביטחוני בישראל אישר שמדובר בתקיפה ישראלית. גורם צבאי סורי אישר לרשת אל-מנאר הלבנונית שמסוק ישראלי שיגר שני טילים לעבר הכפר מזארע אל-אמל בפרברי קוניטרה וכתוצאה מכך נהרגו ששה לוחמי ג'יהאד. ארגון חזבאללה ומפקדים בכירים באיראן הכריזו שהם יבצעו פעולות נקם כבדות נגד ישראל בעקבות מותו. למחרת התקיפה, ארגון ג'בהת א-נוסרה נטל אחריות לתקיפה וטען שמדובר בירי מהמארב, שבוצע על ידי הארגון נגד בכירי חזבאללה.
ב-27 בינואר שיגר חזבאללה שתי רקטות מסוריה אל עבר רמת הגולן. הרקטות נפלו בשטחים פתוחים וצה"ל השיב באש ארטילרית אל עבר המשגר. למחרת, 5 מחבלי חזבאללה ירו ממארב בהר דב טילי נ"ט על שיירת כלי רכב של צה"ל סמוך לכפר ע'ג'ר. מהירי נהרגו שני חיילים מחטיבת גבעתי ועוד 7 נפצעו. חסן נסראללה נאם מספר ימים מאוחר יותר על חיסול מורנייה וכינה אותה "התנקשות בוגדנית לאור יום" ובהתייחסו לג'יהאד אמר כי "ההרוגים בקונייטרה מבטאים את התגלגלות הדורות של ההתנגדות". הוא הוסיף כי "לוחמי חזבאללה ימשיכו להיות בחזית", וכן פירט בהרחבה על תגובת הארגון והחשש של ישראל מיכולותיו. מפקד כוח קודס - קאסם סולימאני, ביקר בביירות יממה לאחר התקיפה בקונייטרה ועלה לקברו של ג'יהאד מורנייה בפרבר הדרומי של ביירות. בשנת 2016, העיתון א-שרק אל-אווסט היוצא לאור בלונדון דיווח כי אחיו הבכור של ג'יהאד - מוסטפא מורנייה שפעיל בארגון באופן חשאי, מונה למחליפו של רמטכ"ל החזבאללה מוסטפא בדר א-דין שחוסל בדמשק.